钦定古今图书集成/历象汇编/岁功典/第020卷 > 土牛赋 阙名
## 钦定古今图书集成/历象汇编/岁功典/第020卷 > 土牛赋 阙名

土牛所置，惟民是利。将立表以劝农，胜陶冶而为器。
相牵之状，或垂象而在天；观出之期，谅成形而在地。
所以无刍豢之损，殊死生之类，实大块之所资，岂一
撮之所致？故乃用为恒典，蒇其成事，执农政之后先，
固策人以相示。观夫出康庄之际，当立春之期，既合
土而成象矣，还服箱而似之。诚鞭策而无用，信耒耜
之是持。异彼土龙，每因旱而方致；同夫刍狗，表至仁
而无私。若非农为国本，曷能敬授人时？原其事始，诚
则有以。图《白巫》以侔形。每葱犗而在视，宁同日夕；与
群羊而下来，谅在月穷，惟御人之所指。是以先春斯
举，农正是供，察之者觉顺时而行令，观之者知有事
于上农。既惟人而是瞻，岂与骥而同皂。足以符务农
之政，足以叶劝人之道。立之于后，讶春事之尚迟；御
之于前，悟农功之在早。令出惟行，百姓昭明，既有象
而垂则，表得时而亲耕。立以示农，岂忧燧尾之祸；莫
由而饭，奚闻扣角之声？事有开而必先，义任重而致
远。既遵之而为早，方验之而知晚。非同金锁，入寒渚
而无踪；有异绀辕，行“藉田而方垦。”夫然则土牛之出
也，可以为农政之本。